Man skiet kollega in Sandton doodArgieffoto ŉ Man is in hegtenis geneem nadat hy glo Vrydag ŉ kollega by sy werkplek in Wynberg, Sandton in Johannesburg doodgeskiet het. Volgens Chris Botha, woordvoerder van Netcare 911, het paramedici die man in ŉ kritieke toestand by ŉ perseel in Careystraat op die grond aangetref. “Paramedici het vir ŉ geruime tyd probeer om die man se lewe te red, maar hy het op die toneel aan sy besering beswyk,” het Botha gesê. Ao. Moses Maphakela, polisiewoordvoerder, het aan Maroela Media gesê die slagoffer en die verdagte het glo in ŉ argument betrokke geraak. “Die verdagte het ŉ vuurwapen te voorskyn gebring en sy kollega geskiet,” het Maphakela gesê. Dit is nog nie duidelik waaroor die argument gegaan het nie. Die verdagte staan tereg op ŉ aanklag van moord. Hy sal na verwagting Maandag in die hof verskyn.